**ஆரம்பப் பாடசாலைகளில் நேரில் கற்றல் மற்றும் மெய்நிகர் கற்றல்களுக்கு இடையிலான நிலைமாற்றம் - கேள்விகள் & பதில்கள்**

**நிலைமாற்றத்துக்கான ஆர்வத்தைக் காட்டிய மாணவர்கள் மற்றும் குடும்பத்தவர்கள் யாவருக்கும் இடமளிக்கப்படுமா?**

இடமிருந்தால், முடிந்தவரை கூடிய எண்ணிக்கையிலான நிலைமாற்றக் கோரிக்கைகளைப் பூர்த்திசெய்வதற்கு நாங்கள் உறுதிபூண்டிருக்கும் அதேவேளையில், கோரிக்கைகள் அனைத்தையும் நிறைவேற்றுவது எங்களால் முடியாத ஒரு விடயமாக இருக்கும். COVID-19க்கான (ரொறன்ரோ பொதுச் சுகாதாரத்தினரின் சமீபத்திய தரவுகளின் அடிப்படையில்) ஆபத்து அதிகமாகவுள்ள அயல்களில் வசிப்பதுடன், நிலைமாற்றத்துக்கான டிசம்பர் 2020 கருத்தாய்வின்போது அதற்கான ஆர்வத்தையும் காட்டியிருக்கும் மாணவர்களுக்கு முன்னுரிமை வழங்கப்படும். மேலதிக தகவல்களுக்கு உங்களின் பிள்ளையின் பாடசாலை அதிபருடன் பேசுங்கள்.

**மாணவர் ஒருவர் நேரில் (பாடசாலையில்) கற்றலுக்கு மாறுவதற்கு இடமிருக்கும்போது அல்லது மாணவர் ஒருவர் மெய்நிகர் (வீட்டில்) கற்றலுக்கு மாறுவதற்கு இடமிருக்கும்போது அது எவ்வாறு தீர்மானிக்கப்படுகிறது?**

முடிந்தவரை கூடிய எண்ணிக்கையிலான கோரிக்கைகளுக்கு இடமளிப்பதற்காக பாடசாலை மேற்பார்வையாளருடனும் அருகிலுள்ள பிற பாடசாலைகளுடன் இணைந்து பாடசாலை அதிபர்கள் அனைவரும் செயற்படுவார்கள். இடமொன்று கிடைக்கும்போது, அதைப் பூர்த்திசெய்பவரை இனம்காணலில் பின்வருவன உள்ளடங்கலான பல்வேறு காரணிகள் கருத்தில் கொள்ளப்படுகின்றன: அதே தரத்திலுள்ள வகுப்பொன்றில் இருக்குமிடம், வகுப்பிலுள்ள மாணவர்களின் அளவு மற்றும் ஆசிரியர்கள் கிடைக்கும் தன்மை. முடிந்தவரை கூடிய எண்ணிக்கையிலான நிலைமாற்றக் கோரிக்கைகளைப் பூர்த்திசெய்வதற்கு நாங்கள் உறுதிபூண்டிருக்கும் அதேவேளையில், நிலைமாற்றத்துக்கு உள்ளாகாத மாணவர்களின் கற்றலுக்கான இடையூறுகளைக் குறைப்பதும் முக்கியமாகும் (உ+ம். வகுப்புகளை மீளஒழுங்கமைத்தல், ஆசிரியர்களை மாற்றல் போன்றவை).

**நேரில் (பாடசாலையில்) கற்றலில் இருந்து மெய்நிகர் கற்றலுக்கு பெப்ரவரியில் நிலைமாறும் அனைத்து மாணவர்களுக்கும் மெய்நிகர் கற்றல் ஒரே மாதிரியாக வழங்கப்படுமா?**

இல்லை. ஆரம்பநிலை மெய்நிகர் பாடசாலைகளில் மிகக் குறைந்த இடங்களே இருப்பதால், மெய்நிகர் கற்றல் தேவைகளைப் பூர்த்திசெய்வதற்காகப் பல பாடசாலைகள் தங்களின் தீர்மானங்களை தாமே எடுத்துச் செயல்படுத்தும். மெய்நிகர் வழிக் கற்பித்தல் ஆரம்பநிலை மெய்நிகர் பாடசாலைகள் அனைத்திலும் ஒரே மாதிரியானதாக இருக்க வேண்டியது அவசியமில்லை.

**நிலைமாற்றக் கோரிக்கைகளைப் பாடசாலைகள் அனைத்தும் ஒரே மாதிரியாக நிர்வகிக்குமா?**

நிலைமாற்றக் கோரிக்கைகளை முடிந்தளவு அதிகமாகப் பூர்த்திசெய்வதற்கு அனைத்துப் பாடசாலைகளும் உறுதிபூண்டுள்ளன. இருப்பினும், இந்தக் கோரிக்கைகளைப் பாடசாலைகள் எவ்வாறு பூர்த்திசெய்கின்றன என்பது பாடசாலைச் சூழலைப் பொறுத்து பாடசாலைக்குப் பாடசாலை வித்தியாசமானதாக இருக்கும் (உ+ம். நிலைமாற்றத்தைக் கோரும் மாணவர்களின் எண்ணிக்கை, வகுப்புகளில் இருக்கும் இடங்களின் அளவு போன்றன). உதாரணத்துக்கு, மெய்நிகர் வகுப்பு ஒன்று, உங்களின் பிள்ளையின் பாடசாலையைச் சேர்ந்த ஒரு ஆசிரியருடனும் மாணவர்களுடனும் மட்டும் உருவாக்கப்படலாம் அல்லது அருகிலுள்ள பாடசாலைகளைச் சேர்ந்த ஆசிரியர் மற்றும்/அல்லது மாணவர்களுடன் உருவாக்கப்படலாம். மெய்நிகர் கற்றலுக்கு உங்களின் பிள்ளையின் பாடசாலையில் மாணவர்களுக்கு எவ்வாறு இடமளிக்கப்படுகிறது என்பது தொடர்பான தகவல்களுக்குத் தயவுசெய்து அதிபருடன் கதையுங்கள்.

**எனது பிள்ளை நேரில் (பாடசாலையில்) கற்றலில் இருந்து மெய்நிகர் கற்றலுக்கு அல்லது மெய்நிகர் கற்றலில் இருந்து நேரில் (பாடசாலையில்) கற்றலுக்கு மாறினால் எனது பிள்ளைக்கு புதிய ஆசிரியர் கிடைப்பாரா?**

ஆம். கற்றல் மாதிரிகளை மாற்றும்போது அது அவர்களின் பிள்ளையின் ஆசிரியர்களை மாற்றும் அத்துடன் வகுப்புகளை மாற்றும் என்பதைக் குடும்பத்தவர்கள் விளங்கிக்கொள்வது முக்கியமாகும்.

சில மாணவர்களுக்கு ஆசிரியர்கள் மற்றும் வகுப்புகள் மாறுவது, குறிப்பாகப் பாடசாலை ஆண்டின் இந்தக் கட்டத்தில் சவாலானதாக இருக்கக்கூடும். கற்றல் மாதிரிகளை மாற்றுவது பற்றி ஏதாவது கேள்விகள் இருந்தால் தங்களின் பிள்ளைகளுடன் கலந்துரையாடுவதுடன் தற்போதைய ஆசிரியருடனும் குடும்பத்தவர்கள் கதைக்க வேண்டும்.

**பெப்ரவரியில் எனது நிலைமாற்றக் கோரிக்கை சாத்தியப்படாவிடில், காத்திருப்போர் பட்டியலில் நான் சேர்க்கப்படுவேனா?**

பெப்ரவரியில் நடைபெறும் நிலைமாற்றச் செயல்முறை 2020-21 பாடசாலை ஆண்டுக்கான கடைசி வாய்ப்பாகும். மேலதிக தகவல்களுக்கு உங்களின் பிள்ளையின் பாடசாலை அதிபருடன் தயவுசெய்து நேரடியாகக் கதையுங்கள்.

**நிலைமாற்றத்துக்கான எனது கோரிக்கை அங்கீகரிக்கப்பட்டுள்ளதா என்பது எனக்கு எப்போது தெரியவரும்?**

டிசம்பர் மாதக் கருத்தாய்வில் நிலைமாற்றத்துக்கான ஆர்வத்தைக் காட்டிய குடும்பத்தவர்களின் கோரிக்கையை உறுதிப்படுத்துவதற்கு அவர்களின் பிள்ளையின் பாடசாலை அவர்கள் அனைவரையும் தொடர்புகொண்டிருக்கும். பெப்ரவரி 12, வெள்ளிக்கிழமைக்குள், நிலைமாற்றத்துக்கான அவர்களின் கோரிக்கையின் நிலை குறித்து குடும்பத்தவர்களுக்கு அவர்களின் பாடசாலை அதிபர் தெரிவிப்பார். நிலைமாற்றச் செயல்முறை ஆரம்பிக்கப்பட்டதும், மாணவர்கள் அனைவரும் அவர்களின் புதிய வகுப்புக்களுக்கு இடம்மாறுவதற்கு சில நாட்கள் செல்லும். உங்களின் பிள்ளையுடன் தொடர்பான தகவல்கள் மற்றும் விபரங்களை அதிபர் உங்களுடன் நேரடியாகப் பகிர்ந்துகொள்வார்.

**நிலைமாற்றங்கள் எப்போது செயல்படுத்தப்படும்?**

இது ஒரு சிக்கலான செயல்முறையாகும், அத்துடன் “நிலைமாற்ற நாள்” என ஒரு நாள் மட்டும் இருக்காது. மாணவர்களின் நிலைமாற்றங்கள் பெப்ரவரி மாதத்தில் ஒரு குறிப்பிட்ட காலத்துக்கு ஊடாக நிகழும். TDSB பாடசாலைகள் யாவும் நேரில் கற்றலுக்காக எப்போது மீளவும் திறக்கப்படுகின்றன என்பதில் குறித்த அந்தக் காலம் தங்கியிருக்கும்.

**நிலைமாற்றத்துக்கான அனைத்துக் கோரிக்கைகளுக்கும் ஏன் இந்தப் பெப்ரவரி வாய்ப்புக்குள் இடமளிக்க முடியாது?**

புதிய குழுக்களை உருவாக்குவது குறித்தும், பாடசாலைகளை மீளத் திறக்கும்போது ஏற்கனவே இருக்கும் குழுக்களில் புதிய மாணவர்களைச் சேர்க்கும் சாத்தியம் பற்றியும் (அவர்கள் பாடசாலைக்கு வெளியே இருப்பதுடன் குளிர்கால விடுமுறைக்குப் (Winter Break) பின்னர் தொலைதூர நிலையிலேயே கற்கிறார்கள் என்பதால்) ரொறன்ரோ பொதுச் சுகாதரத்தினருடன் நாங்கள் ஆலோசித்திருக்கிறோம். நிலைமாற்றத்துக்கு உள்ளாகாத மாணவர்களின் கற்றலுக்கான இடையூறுகளைக் குறைப்பதற்கும் (உ+ம். வகுப்புகளை மீளஒழுங்கமைத்தல், ஆசிரியர்களை மாற்றல் போன்றவை) நாங்கள் உறுதிபூண்டுள்ளோம். COVID-19க்கான (TPH இன் தீர்மானத்தின்படி) ஆபத்து அதிகமாகவுள்ள அயல்களில் வசிக்கும் மாணவர்களின் நிலைமாற்றத்துக்கான கோரிக்கைகளுக்கு முன்னுரிமை வழங்கப்படும்.